KIRJALLINEN KYSYMYS E-3286/01

esittäjä(t): Paulo Casaca (PSE) komissiolle

(27. marraskuuta 2001)

Aihe: YMP:n rahoituskorjaukset

Komission vastauksesta kirjalliseen kysymykseeni E-2107/01(1) saatoin eittämättä päätellä, että komissio ei ole tehnyt mitään rahoituskorjauksia, jotka koskisivat Hollannin viranomaisten aiheettomasti maksamia rasvattoman maitojauheen myyntiä edistäviä tukia, vaikka tilintarkastustuomioistuin oli havainnut kyseisten viranomaisten suorittaneen maksuja, jotka koskivat 3 350 kiloa rasvatonta maitojauhetta, josta (ennen maksun suorittamista) tehty analyysi osoitti sen olleen väärennetyn.

Vastauksessaan, joka koskee tilintarkastustuomioistuimen kertomuksen nro 4 kohtaa 70, komissio kuitenkin toteaa, että se aikoo periä rahoituskorjauksia Portugalilta sillä perusteella, että Portugali ei ollut tehnyt automaattista ristiinajoa tiedostoista, jotka koskevat lypsylehmistä ja urospuolisista naudoista maksettuja tukia, omasta aloitteestaan, vaan vasta sitten kun sitä pyydettiin tekemään niin.

Näitä kahta tapausta ei voida pitää yhtä vakavina, koska edellisessä tapauksessa on mahdotonta saada täyttä varmuutta siitä, olivatko tuetut määrät väärennettyjä, ja koska ei ole mitään takeita siitä, onko väärennettyjä määriä vielä enemmän kuin mitä on paljastunut. Jälkimmäisessä tapauksessa perinpohjainen selvitys voidaan tehdä ja se on jo itse asiassa tehty, minkä vuoksi komissiolta olisi voinut odottaa päinvastaista reaktiota tähän asiaan.

Voiko komissio ilmoittaa täsmälleen, mikä on sen toimien oikeudellinen perusta? Eikö komissio katso, että se suhtautuu ankarammin yhdennetyn hallinto- ja valvontajärjestelmän piiriin kuuluville maanviljelijöille maksettuihin suoriin tukiin kuin kauppa- ja teollisuusyrityksille myynti- ja vientipalkkioina maksettuihin tukiin? Eikö komissio katso, että tämä kriteerien kaksinaisuus vääristää kilpailua suurempien taloudellisten ryhmittymien (suurimmat jäljempänä mainitun tukityypin edunsaajat) eduksi maanviljelijöiden (ensimmäisenä mainitun tukityypin edunsaajat) kustannuksella?

(1) EYVL C 40 E, 14.2.2002, s. 187.

Franz Fischlerin komission puolesta antama vastaus

(8. tammikuuta 2002)

Arvoisa parlamentin jäsen viittaa aiempiin kysymyksiin, jotka koskivat tilintarkastustuomioistuimen rasvattoman maidon käytöstä rehuna Alankomaissa tekemien havaintojen jatkotoimia. Arvoisa parlamentin jäsen päättelee, että komissio ei ole tehnyt rahoituskorjausta, joka koskee 3 350 kilogrammaa rasvatonta maitojauhetta. Tämä pitää paikkansa. Kuten aiemmin todettiin, kyseinen tuki (5 136,89 Alankomaiden guldenia) on jo palautettu Euroopan maatalouden ohjaus- ja tukirahastolle (EMOTR) joulukuussa 1997. Näin ollen Alankomaille ei ole määrättävänä rahoituskorjausta.

Edellä mainittu tapaus ei ole verrattavissa tilintarkastustuomioistuimen Portugalia koskevaan havaintoon, jonka mukaan tiedostojen automaattisen ristiinajon tekemisessä epäonnistuttiin. Lypsylehmiä ja urospuolisia nautoja koskevien palkkiojärjestelmien osalta Portugalille määrätyt rahoituskorjaukset johtuivat koko valvontajärjestelmän monista heikkouksista, ja ne määrättiin komission vuonna 1998 tekemässä tilintarkastuksessa. Lisäksi arvoisa parlamentin jäsen antaa ymmärtää, että komissio toimi vasta tilintarkastustuomioistuimen esityksestä, mutta tämä ei pidä täysin paikkaansa, koska tilien tarkastaminen ja hyväksyminen oli jo johtanut yhteisön rahoituksen peruuttamiseen komission 5. heinäkuuta tekemällä päätöksellä(1) kauan ennen kuin tilintarkastustuomioistuimen huomautukset tulivat tietoon.

Toisin kuin Portugalissa tilintarkastuksessa saatu evidenssi, Alankomaiden rasvattomaan maitoon liittyvä tapaus oli yksittäistapaus. Tilintarkastustuomioistuin ei katsonut sen olevan laajalle levinnyt ongelma, ja ottaen huomioon, että kyseinen meno muodosti hyvin pienen osan (0,002 prosenttia) toimenpiteen jäsenvaltiokohtaisesta kokonaismenosta, tässä tapauksessa olisi sopimatonta ja suhteetonta soveltaa korjausta järjestelmävirheen vuoksi. Asianmukainen toimenpide on väärin maksetun tuen palauttaminen, ja kuten todettiin, Alankomaiden viranomaiset ovat jo perineet kyseisen summan takaisin ja palauttaneet sen.

Komissio korostaa, että rahoituskorjausten määräämisessä sovelletaan samoja perusteita kaikilla aloilla EMOTR:n menoja koskevan tilien tarkastamisen ja hyväksymisen yhteydessä.

(1) Komission päätös 2000/449/EY, tehty 5 päivänä heinäkuuta 2000, Euroopan maatalouden ohjaus- ja tukirahaston (EMOTR) tukiosastosta maksettavien jäsenvaltioiden tiettyjen menojen jättämisestä yhteisörahoituksen ulkopuolelle, EYVL L 180, 19.7.2000.